En 50-årig nordjyde står til flere års fængsel for at have opbevaret enorme mængder våben og sprængstoffer på sin bopæl i Tranum og i et depotrum i Aalborg. Ifølge politiet var han i stand til at fremstille en bombe. Våbenmanden udeblev i dag fra retsmødet i Hjørring, hvor han er sigtet efter lovens strengeste paragraf. Sigtelsen var ikke blevet ordentligt forkyndt for ham. Anklageren var dog mødt op i retten. - Det her er lidt af et enestående fund. Jeg har i hvert fald i min tid som anklager ikke haft en sag i den størrelsesorden, siger senioranklager Aksel Stigaard, Nordjyllands Politi. Den 50-årige mand havde så mange våben og sprængstoffer, at politiet sendte bud efter militærets ammunitionsrydningstjeneste i Skive, da han blev afsløret. Både politi og militær kalder arsenalet for militært isenkram. Manden er sigtet efter lovens strengeste våbenparagraf, som siger minimum et års fængsel. - Og jeg vil afgjort gå efter at få ham fængslet i flere år, siger Aksel Stigaard.
Alvorlig sag om sprængstof, våben og ammunition.